Nordkapplatået er målet for deltakerne i 71° nord
***71° nord*** er en norsk realityserie som har gått på TVNorge siden 1999. I denne realityserien skal en gruppe deltakere ta seg fra Lindesnes til Nordkapp. Ferden er inndelt i faser og én deltager sendes hjem i hver episode. Deltakerne er oftest vanlige ukjente mennesker, men det har også vært vist flere versjoner med kjendiser som trekkplastre. Vinneren har fått en ny personbil. Fra 2010 er det blitt sendt en egen kjendisversjon kalt *71° nord – Norges tøffeste kjendis*. 

*71° nord* og *Robinsonekspedisjonen* var de to første reality-TV-programmene som ble produsert og sendt i Norge.

Konseptet er norsk og er solgt til flere land.

Ordinærutgaven av serien er blitt kåret til beste reality under Gullruten to ganger. I tillegg har Jan Fasting vunnet Gullrutens fagprise for sitt arbeid med programmet, mens kjendisutgaven har vunnet tre Gullrutenpriser.

Konsept
-------

Tittelen henspiller på målet for turen, som går fra Lindesnes til Nordkapp på 71° nord. På veien skal deltakerne kjempe seg gjennom vakker, men til tider meget krevende og farlig natur. På hver etappe har de tidsfrister som skal overholdes for at oppdragene skal godkjennes, og belønning mottas. De får prøve sin fysiske og ikke minst sin psykiske styrke på veien mot nord. Flere ganger har deltagere trukket seg fra oppdrag de selv mente var for tøft for dem.

Vanligvis blir en deltaker sendt hjem i hver episode, bortsett fra i 2002 og 2003, der det var en valgt leder som bestemte hvem som skulle hjem, gjøres dette ved at deltakerne rangerer hverandre. Den som får lavest poengsum må forlate gruppen. Fra og med 2007 ble ingen deltakere sendt hjem i de første programmene, men bare «merket». Når så fire deltakere var merket, konkurrerte disse innbyrdes om å unngå å bli den første som måtte forlate gruppen. I noen tilfeller har slik merking, og konkurranse mellom de merkede, også blir brukt senere i serien.

Deltakerne kan imidlertid sikre seg mot hjemsendelse ved å vinne frikort. Frikortkonkurransene er varierte, og kan spenne fra å løse puslespill, skytekonkurranser, elvesurfing, vannski osv.

Den siste uttaksrunden for deltakerne i serien er en 2–3 dagers samling der de testes fysisk og psykisk. I 2002, 2003 og 2010 ble det laget et eget program («Episode 0») i forbindelse med dette uttaket.

Antall deltakere, episodelengde og episodeantall har variert gjennom sesongene.

I den 14. sesongen av kjendisversjonen ble sesongen avsluttet på Svalbard. Dette var første gangen at målstreken ikke var på Nordkapplatået.

Bak serien
----------

**Produksjon**

Åse Marie Bendiksen hadde ideen til konseptet, og var også produsent de to første sesongene. I 2001 overtok Rune Biseth-Michelsen som produsent (første året med Åse Marie Bendiksen som co-produsent, senere alene). En del år senere kom Amund Simensen inn på produksjonssiden.

Intro og bakgrunnsmusikk er ved gruppa Bacteria.

**Sikkerhet**

Serien produseres av en stab på over 30 personer, som reiser i 30 dager gjennom hele Norge. Jan Fasting var ansvarlig for rute og sikkerhet de 12 første sesongene, mens dette siden 2011 har blitt ivaretatt av selskapet Storm Adventures.

Søkere
Kun 600 søkte om å få delta i første sesong (til sammenligning hadde første sesong av *Robinsonekspedisjonen* rundt 4500 søkere), men i neste sesong hadde antall søkere økt til 1500.

### Programledere

* Tom Stiansen (2006–)
* Elin Tvedt (2001–2005)
* Tom Strømnæss (2000)
* Janne Horgen Friberg (1999)

Seertall og mottakelse
----------------------

Serien hadde en beskjeden start med bare 113 000 seere på premieren, men etterhvert steg seertallene betraktelig. Andre sesong hadde et snitt på 283 000.

Priser og nominasjoner
----------------------

*Oversikten gjelder ordinærutgaven av serien. For priser og nominasjoner for kjendisutgaven, se 71° nord – Norges tøffeste kjendis*

| Pris | Kategori | Nominert/vinner | Resultat |
| --- | --- | --- | --- |
| Gullruten 2000 | Beste dokudrama | N/A | Nominert |
| Gullruten 2001 | Beste dokudrama | N/A | Nominert |
| Gullruten 2002 | Beste reality | N/A | Nominert |
| Gullruten 2003 | Fagprisen | Jon Fasting | Vant |
| Gullruten 2004 | Beste reality/dokusåpe | N/A | Nominert |
| Gullruten 2005 | Beste reality | N/A | Vant |
| Gullruten 2006 | Beste reality | N/A | Vant |
| Gullruten 2008 | Beste reality | N/A | Nominert |
| Gullruten 2009 | Beste reality | N/A | Nominert |
| Gullruten 2011 | Beste konkurransedrevne reality | N/A | Nominert |
| Gullruten 2012 | Beste konkurransedrevne reality | N/A | Nominert |
| Gullruten 2013 | Beste reality (konkurranse) | N/A | Nominert |
| Årets deltaker | Grete Dale Thorsen | Nominert |
| Gullruten 2016 | Beste konkurransedrevne reality | N/A | Nominert |
| Beste TV-øyeblikk | «Luftig overnatting» | Nominert |
| Publikumsprisen | Tom Stiansen | Nominert |
| Gullruten 2017 | Beste konkurransedrevne reality | N/A | Nominert |
| Gullruten 2019 | Beste klipp, underholdning | Kenneth Tidemand Larsen | Nominert |
| Gullruten 2020 | Beste foto enkamera underholdning | Christopher Fornebo | Nominert |

Vinnere
-------

*For mer utfyllende informasjon, se Sesongoversikt*

* 1999: Gunnar Hagen, Oslo
* 2000: Njaal Reitan, Stavanger
* 2001: Hanne Steen Henriksen, Harstad
* 2002: Johan Mathis Buljo, Kautokeino
* 2003: Trond Hallan, Tønsberg
* 2004: Morten Lauknes, Haugesund
* 2005: Eivind Antonsen Segtnan, Tromsø
* 2006: Christine Vindenes, Bergen
* 2007: Madeleine Lagergren, Oslo
* 2008: Benedicte Unhjem Johansen, Asker
* 2009: Tarjei Gautefall Nicolaisen, Drangedal
* 2010: Mari Wedum, Stavanger
* 2011: Birgitte Hustad Vinjevoll, Ørsta
* 2012: Fredrik Thorsell Næs, Skien
* 2013: Andreas Våge, Trondheim
* 2014: Kent Roger Tangvik, Trondheim
* 2015: Stian Drotningsvik, Bergen
* 2016: Gry B. Skarstein, Os
* 2017: Steffen Stegavik, Trondheim
* 2018: Anine Ahlsand, Oslo
* 2019: Amanda Helseth, Ålesund
* 2020: Steffen Torgersen, Trondheim

Sesongoversikt
--------------

Sesongoversiktene inneholder blant annet en fullstendig oversikt over deltakere. Oversikten er delt i to: En for for de ordinære utgavene og en for kjendisutgavene.

Utdypende artikkel: Liste over sesonger av 71° nord (ordinærutgavene)

Utdypende artikkel: Liste over sesonger av 71° nord – Norges tøffeste kjendis

Produksjoner utenfor Norge
--------------------------

Konseptet har blitt solgt til flere land:

* Danmarks flagg Danmark: *71° nord*
* Sveriges flagg Sverige: *69° nord*
* Polens flagg Polen: *Ekspedycja*
* Sveits’ flagg Sveits: *Abenteuer Schweiz*
* USAs flaggCanadas flagg USA/Canada: *No Boundaries*
* Tysklands flagg Tyskland (RTL2): Ingen produksjon ennå
* Belgias flaggNederlands flagg Belgia/Nederland: *71° noord*
* Storbritannias flagg Storbritannia (ITV): *71 Degrees North*

De danske, belgisk/nederlandske og engelske versjonene ble spilt inn i Norge. De øvrige seriene ble spilt inn i de respektive landene.
Ved siden av den norske utgaven, er den engelske versjonen «71 Degrees North», og den amerikanske versjonen, «No Boundaries», de eneste av disse som er vist på norsk fjernsyn. «71 Degrees North» ble vist på MAX vinteren 2011, mens «No Boundaries» ble vist på TVNorge sommeren 2002 under tittelen «71° nord USA». Denne tittelen er noe misvisende, ettersom ruten gikk gjennom Canada, og målet var polarsirkelen. Norske kommentarer ble lest av Tom Strømnæss.

Litteratur
----------

* Fasting, Jan (2005): *71° nord – Norges vakreste eventyr*, Sirene, Norge

Se også
-------

* Oversikt over norske Reality-TV-serier

Referanser
----------

1. ↑  Tek - Nå kommer de norske HD-programmene (10.3.2009) «TVNorge vil komme med flere egenproduksjoner utover høsten. Både årets versjon av 71 grader nord og Åndenes makt vil bli vist i HD.»
2. ↑  «... Og alle de andre». *Dagbladet.no* **(norsk)**. 20. november 2004. Besøkt 24. mars 2020.
3. ↑  «Klæbygg (40) ute av 71º nord - adressa.no». Arkivert fra originalen 20. april 2019. Besøkt 20. april 2019.
4. ↑  Skorpen Normann, Birgitte. «Varsler historisk endring i 71 grader nord». *TV2.no* **(norsk)**.
5. 1 2  «Reality i koronaens tid – bak kamera på årets 71 grader nord». *Helly Hansen* **(engelsk)**. 2020. Besøkt 13. januar 2021.
6. ↑  «Bacteria (9)». *Discogs* **(engelsk)**. Besøkt 13. januar 2021.
7. ↑  Dalen, Leif (19. februar 2017). «– Jeg tenkte: «Hva er det egentlig jeg holder på med?»». *NRK*. Besøkt 13. januar 2021.
8. ↑  «I kø for ekstrem-TV». *www.vg.no*. 25. juli 2000. Besøkt 23. februar 2020.
9. ↑  Aftenposten aften – Lave seertall for TVNorge-satsinger (8.9.1999, s.36)
10. ↑  Aftenposten morgen – Årets beste for 71 grader nord (9.11.2004) «Torsdag satte 71 grader nord ny seerrekord med 456 000 seere»
11. ↑  Dagbladet - Full krig om kikkerne (8.3.2001)
12. ↑  «Ble hedret på Lørdan». *dagbladet.no*. 11. mai 2003. Besøkt 27. april 2023.
13. ↑  «Her er alle Gullrute-vinnerne». *vg.no*. 14. mai 2005. Besøkt 27. april 2023.
14. ↑  «Moholt ble publikumsvinner». *kampanje.no*. 15. mai 2006. Besøkt 27. april 2023.
15. ↑  «De nominerte til Gullrutens fagpriser 2019». *rushprint.no*. 5. april 2019. Besøkt 4. mai 2019.
16. ↑  «De nominerte til Gullrutens fagpriser 2020». *rushprint.no*. 3. juni 2020. Besøkt 5. juni 2020.

Eksterne lenker
---------------

* Programmets hjemmeside på TV Norge
* Siden til kjendisversjonen
* Oversikt over 71° nord-konseptet Arkivert 9. desember 2006 hos Wayback Machine.